Boer drie keer tydens plaasaanval geskietArgieffoto Dries Steenkamp, ŉ boer in sy laat sewentigs, is Donderdag net ná 04:00 op sy plaas net buite Lydenburg geskiet. Sers. Gerald Sedibe, provinsiale woordvoerder van die polisie, het aan Maroela Media gesê die polisie ondersoek ŉ saak van inbraak en poging tot moord. Sedibe het gesê Steenkamp was alleen op die plaas ten tyde van die voorval. Volgens hom het Steenkamp die honde hoor blaf, opgestaan om te gaan kyk en drie aanvallers met klapmusse in die huis teëgekom. “Hy kon daarin slaag om na die slaapkamer te beweeg en sy eie vuurwapen in die hande te kry. Daar is skote afgevuur. Ons kan nie in dié stadium bevestig of van die verdagtes gewond is nie,” het Sedibe gesê. Die verdagtes het tydens die skietery van die toneel gevlug. Sedibe het gesê Steenkamp kon daarin slaag om ŉ werknemer in die hande te kry om alarm te maak. Volgens Sedibe is niks tydens die voorval gesteel nie. Hy het bevestig dat Steenkamp drie keer geskiet is en na ŉ hospitaal gehaas is. Hou Maroela Media dop vir meer.